CELEX: 52020PC0735
Language: ga
Date: 2020-11-12
Title: Togra le haghaidh CINNEADH ÓN gCOMHAIRLE maidir leis an seasamh atá le glacadh ag an Aontas Eorpach laistigh den Chomhchoiste arna bhunú faoin gComhaontú idir an Comhphobal Eorpach agus a Bhallstáit, de pháirt amháin, agus Cónaidhm na hEilvéise, den pháirt eile, maidir le saorghluaiseacht daoine a mhéid a bhaineann leis an leasú ar Iarscríbhinn II den Chomhaontú sin maidir le comhordú scéimeanna slándála sóisialta

AN COIMISIÚN EORPACH
            An Bhruiséil,12.11.2020
            COM(2020) 735 final
            2020/0326(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh ag an Aontas Eorpach laistigh den Chomhchoiste arna bhunú faoin gComhaontú idir an Comhphobal Eorpach agus a Bhallstáit, de pháirt amháin, agus Cónaidhm na hEilvéise, den pháirt eile, maidir le saorghluaiseacht daoine a mhéid a bhaineann leis an leasú ar Iarscríbhinn II den Chomhaontú sin maidir le comhordú scéimeanna slándála sóisialta
            (Téacs atá ábhartha maidir le LEE)
            
               
         
         
            
               MEABHRÁN MÍNIÚCHÁIN
            
            
               1.Ábhar an togra
            
            
               Baineann an togra seo leis an gcinneadh lena mbunaítear an seasamh atá le glacadh thar ceann an Aontais sa Chomhchoiste i dtaca lena chinneadh a bhfuil sé beartaithe é a ghlacadh lena leasaítear Iarscríbhinn II (maidir le comhordú scéimeanna slándála sóisialta) a ghabhann leis an gComhaontú idir an Comhphobal Eorpach agus a Bhallstáit, de pháirt amháin, agus Cónaidhm na hEilvéise, den pháirt eile, maidir le saorghluaiseacht daoine.
            
            
               2.Comhthéacs an togra
            
            
               2.1.An Comhaontú idir an Comhphobal Eorpach agus a Bhallstáit, de pháirt amháin, agus Cónaidhm na hEilvéise, den pháirt eile, maidir le saorghluaiseacht daoine
            
            
               In 1999, thug an Comhphobal Eorpach agus a Bhallstáit, de pháirt amháin, agus an Eilvéis, den pháirt eile, Comhaontú déthaobhach maidir le saorghluaiseacht daoine i gcrích, agus tháinig sé i bhfeidhm an 1 Meitheamh 2002 (féach IO L 114, 30.4.2002, lch. 6). Tugadh an Comhaontú i gcrích ar feadh seacht mbliana i dtosach báire, tréimhse a tháinig chun deiridh an 31 Bealtaine 2009. Tar éis thoradh reifreann na hEilvéise an 8 Feabhra 2009, rinneadh an Comhaontú a athnuachan go ceann tréimhse éiginnte. 
            
            
               Leagtar síos leis an gcomhaontú prionsabal na 
               
                  saorghluaiseachta daoine
               
                idir críoch an Aontais Eorpaigh agus críoch na hEilvéise. Leis an gcomhaontú tugtar cearta cómhalartacha do shaoránaigh an Aontais agus do shaoránaigh na hEilvéise maidir le dul isteach, áit chónaithe, rochtain ar obair ar íocaíocht agus ar bhunaíocht ar bhonn féinfhostaithe, agus an ceart chun fanacht i gcríoch a chéile tar éis dá bhfostaíocht a bheith críochnaithe. 
            
            
               In Iarscríbhinn II a ghabhann leis an gcomhaontú seo déantar foráil maidir le comhordú scéimeanna slándála sóisialta.
            
            
               2.2.An Comhchoiste
            
            
               Le hAirteagal 14 den Chomhaontú bunaítear Comhchoiste ar a mbeidh ionadaithe ón dá pháirtí a bheidh freagrach as bainistiú agus as cur i bhfeidhm cuí an Chomhaontaithe. Beidh sé freagrach as aon díospóid a réiteach a bhaineann le comhlíonadh an chomhaontaithe. Déanfaidh sé cinntí sna himthosca dá bhforáiltear sa Chomhaontú. Tiocfaidh an Comhchoiste ar a chuid cinntí trí chomhaontú frithpháirteach.
            
            
               Is é an Comhchoiste a dhéanann cinntí maidir le haon leasú is gá a bhaineann le hiarscríbhinní sonracha a ghabhann leis an gcomhaontú. Faoi Airteagal 18 den Chomhaontú, féadfaidh an Comhchoiste Iarscríbhinn II a ghabhann leis an gComhaontú a leasú. 
            
            
               Foráiltear le hAirteagal 2 de Chinneadh 2002/309/CE
                  1
                go leagfaidh síos an Chomhairle, tar éis togra a fháil ón gCoimisiún, an seasamh a bheidh le glacadh ag an Aontas maidir le cinntí ón gComhchoiste. Chuige sin, is é an Coimisiún a chuireann i láthair an togra le haghaidh Cinneadh ón gComhairle maidir leis an seasamh ba cheart don Aontas a ghlacadh sa Chomhchoiste.
            
            
               2.3.An gníomh atá beartaithe ag an gComhchoiste
            
            
               Tá an Comhchoiste chun Cinneadh a ghlacadh maidir le leasú a dhéanamh ar Iarscríbhinn II maidir le comhordú scéimeanna slándála sóisialta, a ghabhann leis an gComhaontú (‘an gníomh atá beartaithe’).
            
            
               Glacfar leasuithe ar Iarscríbhinn II le cinneadh ón gComhchoiste agus féadfaidh siad teacht i bhfeidhm díreach tar éis an cinneadh sin a ghlacadh.
            
            
               Is é is cuspóir don ghníomh atá beartaithe cosaint chómhalartach ceart slándála sóisialta a sholáthar do náisiúnaigh den Ríocht Aontaithe, daoine gan stát agus dídeanaithe, chomh maith lena mbaill teaghlaigh agus a marthanóirí, atá nó a bhí, faoi dheireadh na hidirthréimhse, mar a shainmhínítear in Airteagal 126 den Chomhaontú um Tharraingt Siar, ag maireachtáil i staid trasteorann lena mbaineann ceann amháin nó níos mó de na Páirtithe Conarthacha sa Chomhaontú agus an Ríocht Aontaithe an tráth céanna. 
            
            
               3.An seasamh atá le glacadh thar ceann an Aontais
            
            
               Mar thoradh ar tharraingt siar Ríocht Aontaithe na Breataine Móire agus Thuaisceart Éireann (“an Ríocht Aontaithe”) as an Aontas Eorpach, scoirfidh an Comhaontú d'fheidhm a bheith aige maidir leis an Ríocht Aontaithe faoi dheireadh na hidirthréimhse mar a shainmhínítear in Airteagal 126 den Chomhaontú um Tharraingt Siar arna thabhairt i gcrích idir an tAontas Eorpach agus an Comhphobal Eorpach do Fhuinneamh Adamhach agus an Ríocht Aontaithe (“Comhaontú um Tharraingt Siar”).
            
            
               De bhun Airteagal 23 den Chomhaontú, ní dhéanfar difear do chearta a gheobhaidh daoine príobháideacha aonair i gcás ina bhfoirceannfar an Comhaontú, agus socróidh na Páirtithe Conarthacha trí chomhaontú frithpháirteach cén ghníomhaíocht a bheidh le déanamh i leith cearta atá á bhfáil.
            
         
         
            
               
                  Luaitear in Airteagal 33 den Chomhaontú um Tharraingt Siar go mbeidh feidhm ag Teideal III den Chomhaontú um Tharraingt Siar freisin maidir le náisiúnaigh den Eilvéis ar choinníoll go mbeidh comhaontuithe comhfhreagracha tugtha i gcrích agus á gcur i bhfeidhm ag an Eilvéis leis an Ríocht Aontaithe, ar comhaontuithe iad a bhfuil feidhm acu maidir le saoránaigh den Aontas, agus chomh maith leis sin, comhaontuithe leis an Aontas Eorpach a bhfuil feidhm acu maidir le náisiúnaigh den Ríocht Aontaithe.
               
               
                  Luaitear in Airteagal 26(b) den Chomhaontú idir an Ríocht Aontaithe agus an Eilvéis maidir le cearta na saoránach (“Comhaontú maidir le Cearta na Saoránach”) tar éis tharraingt siar na Ríochta Aontaithe as an Aontas Eorpach agus as an gComhaontú maidir le Saorghluaiseacht Daoine go mbeidh feidhm ag forálacha Chuid III den chomhaontú maidir le saoránaigh den Aontas, ar choinníoll go mbeidh comhaontuithe comhfhreagracha tugtha i gcrích agus á gcur i bhfeidhm ag an Aontas leis an Ríocht Aontaithe, ar comhaontuithe iad a bhfuil feidhm acu maidir le náisiúnaigh den Eilvéis, agus chomh maith leis sin, comhaontuithe leis an Eilvéis a bhfuil feidhm acu maidir le náisiúnaigh den Ríocht Aontaithe.
               
            
            
               Is gá, dá bhrí sin, cosaint chómhalartach ceart slándála sóisialta a sholáthar do náisiúnaigh den Ríocht Aontaithe, daoine gan stát agus dídeanaithe, chomh maith lena mbaill teaghlaigh agus a marthanóirí, atá nó a bhí, faoi dheireadh na hidirthréimhse, mar a shainmhínítear in Airteagal 126 den Chomhaontú um Tharraingt Siar, ag maireachtáil i staid trasteorann lena mbaineann ceann amháin nó níos mó de na Páirtithe Conarthacha sa Chomhaontú agus an Ríocht Aontaithe an tráth céanna .
            
            
               I bhfianaise an mhéid sin, leasuithe atá beartaithe ar Iarscríbhinn II (maidir le comhordú scéimeanna slándála sóisialta) a ghabhann leis an gComhaontú, a dtugtar tuairisc orthu sa Dréachtchinneadh ón gComhchoiste atá i gceangal, tugann na leasuithe sin aghaidh ar an ábhar a mhínítear thuas.
            
            
               Tiocfaidh an Dréachtchinneadh ón gComhchoiste atá i gceangal leis seo i bhfeidhm an dáta a nglacfaidh an Comhchoiste é agus beidh feidhm aige ó dheireadh na hidirthréimhse mar a shainmhínítear in Airteagal 126 den Chomhaontú um Tharraingt Siar.
            
            
               4.Bunús dlí
            
            
               4.1.Bunús dlí nós imeachta
            
            
               4.1.1.Prionsabail
            
            
               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’
            
            
               Áirítear ar na 'gníomhartha a bhfuil éifeachtaí dlíthiúla leo' gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear orthu freisin ionstraimí nach bhfuil éifeacht cheangailteach leo faoin dlí idirnáisiúnta, ach a d'fhéadfadh ‘tionchar cinntitheach a imirt ar ábhar na reachtaíochta a ghlacfaidh reachtóir an Aontais Eorpaigh’.
                  2
               
            
            
               4.1.2.Cur i bhfeidhm maidir leis an gcás seo
            
            
               Is comhlacht é an Comhchoiste a bhunaítear le comhaontú, is é sin an Comhaontú idir an Comhphobal Eorpach agus a Bhallstáit, de pháirt amháin, agus Cónaidhm na hEilvéise, den pháirt eile, maidir le saorghluaiseacht daoine.
            
            
               An gníomh a iarrtar ar an gComhchoiste a ghlacadh, is gníomh é a bhfuil éifeachtaí dlíthiúla leis. Beidh an gníomh atá beartaithe ceangailteach faoin dlí idirnáisiúnta i gcomhréir le hAirteagail 14 agus 18 den Chomhaontú. 
            
            
               Leis an ngníomh atá beartaithe ní fhorlíonfar ná ní leasófar creat institiúideach an Chomhaontaithe. Dá bhrí sin, is é Airteagal 218(9) CFAE bunús dlí nós imeachta an chinnidh atáthar a mholadh.
            
            
               4.2.Bunús dlí substainteach
            
            
               4.2.1.Prionsabail
            
            
               An bunús dlí substainteach le haghaidh cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, is é sin an bunús dlí a éilítear de réir na príomhaidhme nó na príomh‑chomhpháirte.
            
            
               Maidir le gníomh atá beartaithe a bhfuil roinnt cuspóirí éagsúla á saothrú leis ag an am céanna, nó a bhfuil roinnt comhpháirteanna éagsúla ann, ar cuspóirí nó comhpháirteanna iad a bhfuil dlúthnasc doscartha eatarthu gan aon cheann acu a bheith teagmhasach le hais an ceann eile, ní mór, ar bhonn eisceachtúil, na bunúis chomhfhreagracha dlí ar fad a áireamh sa bhunús dlí substainteach atá le cinneadh faoi Airteagal 218(9) CFAE.
            
            
               4.2.2.Cur i bhfeidhm maidir leis an gcás seo
            
            
               Saothraítear cuspóirí leis an ngníomh atá beartaithe agus tá comhpháirteanna éagsúla de a bhaineann le slándáil shóisialta agus le soláthar cumhachta. Tá dlúthnasc doscartha idir eilimintí an ghnímh atá beartaithe gan ceann amháin a bheith teagmhasach le hais an ceann eile.
            
         
         
            
               Dá bhrí sin, is iad na forálacha seo a leanas bunús substaintiúil dlí an chinnidh atáthar a mholadh: Airteagal 48 agus Airteagal 352 den Chonradh ar Fheidhmiú an Aontais Eorpaigh.
            
            
               4.3.Conclúid
            
            
               Ba cheart Airteagal 48 agus Airteagal 352 a bheith ina mbunús dlí don chinneadh atá beartaithe, i gcomhar le hAirteagal 218(9) CFAE.
            
            
               5.Foilsiú an ghnímh atá beartaithe
            
            
               Ós rud é go ndéanfar, le gníomh an Chomhchoiste, Iarscríbhinn II a ghabhann leis an gComhaontú a leasú, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.
            
            
               2020/0326 (NLE)
            
            
               Togra le haghaidh
            
            
               CINNEADH ÓN gCOMHAIRLE
            
            
               maidir leis an seasamh atá le glacadh ag an Aontas Eorpach laistigh den Chomhchoiste arna bhunú faoin gComhaontú idir an Comhphobal Eorpach agus a Bhallstáit, de pháirt amháin, agus Cónaidhm na hEilvéise, den pháirt eile, maidir le saorghluaiseacht daoine a mhéid a bhaineann leis an leasú ar Iarscríbhinn II den Chomhaontú sin maidir le comhordú scéimeanna slándála sóisialta
            
            
               (Téacs atá ábhartha maidir le LEE)
            
            
               TÁ COMHAIRLE AN AONTAIS EORPAIGH,
            
            
               Ag féachaint don Chonradh ar Fheidhmiú an Aontais Eorpaigh, agus go háirithe Airteagail 48 agus 352, i gcomhar le hAirteagal 218(9) de,
            
            
               Ag féachaint do Chinneadh 2002/309/CE, Euratom ón gComhairle, agus ón gCoimisiún a mhéid a bhaineann leis an gComhaontú maidir le Comhar Eolaíoch agus Teicneolaíoch an 4 Aibreán 2002 i ndáil le tabhairt i gcrích seacht gcomhaontú le Cónaidhm na hEilvéise
                  3
               , agus go háirithe Airteagal 2 de,
            
            
               Ag féachaint don togra ón gCoimisiún Eorpach,
            
            
               De bharr an mhéid seo a leanas:
            
            
               (1)Tháinig an Comhaontú idir an Comhphobal Eorpach agus a Bhallstáit, de pháirt amháin, agus Cónaidhm na hEilvéise, den pháirt eile, maidir le Saorghluaiseacht Daoine (dá ngairtear ‘an Comhaontú’ anseo feasta) i bhfeidhm an 1 Meitheamh 2002.
            
            
               (2)De bhun Airteagal 18 den Chomhaontú, féadfaidh an Comhchoiste a chinneadh Iarscríbhinn II a ghabhann leis an gComhaontú, inter alia, a leasú.
            
            
               (3)Scoirfidh an Comhaontú d'fheidhm a bheith aige maidir le Ríocht Aontaithe na Breataine Móire agus Thuaisceart Éireann (“an Ríocht Aontaithe”) mar thoradh ar tharraingt siar na Ríochta Aontaithe as an Aontas Eorpach.
            
            
               (4)De bhun Airteagal 23 den Chomhaontú, ní dhéanfar difear do chearta a gheobhaidh daoine príobháideacha aonair i gcás ina bhfoirceannfar an Comhaontú, agus socróidh na Páirtithe Conarthacha trí chomhaontú frithpháirteach cén ghníomhaíocht a bheidh le déanamh i leith cearta atá á bhfáil.
            
            
               (5)Is gá, dá bhrí sin, cosaint chómhalartach ceart slándála sóisialta a sholáthar do náisiúnaigh den Ríocht Aontaithe, chomh maith lena mbaill teaghlaigh agus a marthanóirí, atá nó a bhí, faoi dheireadh na hidirthréimhse, mar a shainmhínítear in Airteagal 126 den Chomhaontú um Tharraingt Siar, ag maireachtáil i staid trasteorann lena mbaineann ceann amháin nó níos mó de na Páirtithe Conarthacha sa Chomhaontú agus an Ríocht Aontaithe an tráth céanna .
            
         
         
            
               (6)Ba cheart, dá bhrí sin, seasamh an Aontais sa Chomhchoiste a bheith bunaithe ar an dréachtchinneadh a leagtar amach san Iarscríbhinn a ghabhann leis an gCinneadh seo.
            
            
               TAR ÉIS AN CINNEADH SEO A GHLACADH:
            
            
               Airteagal 1
            
            
               An seasamh atá le glacadh thar ceann an Aontais sa Chomhchoiste i dtaca leis an leasú atá beartaithe ar Iarscríbhinn II a ghabhann leis an gComhaontú idir an Comhphobal Eorpach agus a Bhallstáit, de pháirt amháin, agus Cónaidhm na hEilvéise, den pháirt eile, maidir le saorghluaiseacht daoine agus comhordú scéimeanna slándála sóisialta, beidh sé sin bunaithe ar an dréachtchinneadh ón gComhchoiste atá ag gabháil leis an gCinneadh seo.
            
            
               Airteagal 2
            
            
               Tiocfaidh an Cinneadh seo i bhfeidhm an dáta a nglacfar é.
            
            
               Arna dhéanamh sa Bhruiséil,
            
            
               
                     Thar ceann na Comhairle
               
               
                     An tUachtarán
               
            
         
         
            
                  
                     (1)
                  
                        Cinneadh 2002/309/CE, Euratom ón gComhairle, agus ón gCoimisiún a mhéid a bhaineann leis an gComhaontú maidir le Comhar Eolaíoch agus Teicneolaíoch
               
               
                  
                     (2)
                  
                        Breithiúnas na Cúirte Breithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64. 
               
               
                  
                     (3)
                  
                        IO L 114, 30.4.2002, lch. 1.